Happamattoman leivän juhlan ensimmäisenä päivänä, jolloin oli -
tapana teurastaa pääsiäislammas, opetuslapset kysyivät Jeesukselta: -
"Missä tahdot syödä pääsiäisaterian? Minne menemme valmistamaan sen?"
Jeesus lähetti matkaan kaksi opetuslastaan ja sanoi: -
"Menkää kaupunkiin. Teitä vastaan tulee siellä mies, -
joka kantaa vesiruukkua. Seuratkaa häntä, -
ja minne hän menee, siellä sanokaa talon isännälle näin: -
'Opettaja kysyy, missä on häntä varten huone, jossa hän voi syödä -
pääsiäisaterian opetuslastensa kanssa.'
Isäntä osoittaa teille yläkerrasta suuren huoneen, -
jossa on kaikki valmiiksi järjestettynä. Valmistakaa sinne meille ateria."
Opetuslapset lähtivät matkaan ja tulivat kaupunkiin.
Kaikki kävi niin kuin Jeesus oli heille sanonut, -
ja he valmistivat pääsiäisaterian.
Illan tultua Jeesus saapui sinne kahdentoista opetuslapsensa kanssa.
Kun he olivat asettuneet aterioimaan, Jeesus sanoi: "Totisesti: -
yksi teistä kavaltaa minut -- mies, joka syö minun kanssani."
Opetuslapset järkyttyivät ja alkoivat yksi toisensa jälkeen kysellä: -
"En kai minä?"
Jeesus vastasi heille: "Yksi teistä kahdestatoista, -
mies, joka syö samasta vadista kuin minä.
Ihmisen Poika lähtee pois juuri niin kuin kirjoituksissa hänestä sanotaan, -
mutta voi sitä, josta tulee Ihmisen Pojan kavaltaja!
Sille ihmiselle olisi parempi, ettei hän olisi syntynytkään."
Aterian aikana Jeesus otti leivän, siunasi, mursi ja -
antoi sen opetuslapsilleen sanoen: "Ottakaa, tämä on minun ruumiini."
Sitten hän otti maljan, kiitti Jumalaa ja antoi heille, -
ja he kaikki joivat siitä.
Hän sanoi: "Tämä on minun vereni, liiton veri, -
joka vuodatetaan kaikkien puolesta.
Totisesti: minä en enää maista viiniköynnöksen antia ennen kuin -
sinä päivänä, jona juon uutta viiniä Jumalan valtakunnassa."
Laulettuaan kiitosvirren he lähtivät Öljymäelle.
Jeesus sanoi heille: "Te kaikki luovutte minusta, sillä on kirjoitettu: -
'Minä lyön paimenen maahan, ja lampaat joutuvat hajalle.'
Mutta kuolleista noustuani menen teidän edellänne Galileaan."
Silloin Pietari sanoi hänelle: -
"Vaikka kaikki muut luopuisivat sinusta, minä en."
Jeesus vastasi: "Totisesti: tänään, tänä yönä, -
ennen kuin kukko kahdesti laulaa, sinä kolmesti kiellät minut."
Mutta Pietari vakuutti entistä lujemmin: -
"Vaikka minun pitäisi kuolla kanssasi, minä en ikinä sinua kiellä."
Samaa vakuuttivat kaikki muutkin.